Man gee homself oor ná hy weddenskap met polisie verloor | Maroela Media
Wanneer die polisie op soek is na 'n verdagte met lasbriewe vir sy inhegtenisneming, vereis dit gewoonlik 'n toegewyde poging van die beamptes en wenke van die gemeenskap om die persoon uiteindelik aan te keer.
'n Ongewone weddenskap in Redford, Michigan tussen 'n verdagte en die polisie het egter vandeesmaand anders verloop.
Michael Martin Zaydel, wat gesoek is in verband met dronkbestuur en ander oortredings, het onverklaarbaar besluit om op Facebook met die polisie in die buurt in Detroit te kommunikeer en hulle uit te daag dat, indien hulle met hul volgende plasing meer as 1 000 persone kan kry wat die plasing deel, sal hy homself oorgee – met 'n dosyn oliebolle. Hy het onder die alias Champagne Torino met die polisie kontak gemaak.
Beamptes het besluit om die weddenskap aan te gaan, en sy plasing gedeel met 'n tong-in-die-kies aanmaning vir die publiek om die plasing te deel: "Oliebolle!!! Hy het oliebolle beloof! Julle weet hoe baie ons van oliebolle hou!"
Die polisie het binne 'n uur meer as 1 000 persone gekry wat die plasing gedeel het. Minder as twee weke later, is die plasing reeds meer as 4 500 keer gedeel.
'n Uur en 'n half later, het die polisie nóg 'n plasing gedoen: "Ons weet nie of hy sy woord gestand sal doen nie." Serse. Duane Gregg en Jennifer Mansfield het gesê dit is slegs "'n kwessie van tyd" voor hulle Zaydel in hegtenis sou neem. "Hy het nou baie aandag getrek, so dit gaan baie moeilik vir hom wees om weg te kruip."
'n Week het verloop en daar was steeds geen teken van Zaydel nie. Die polisie het weer 'n plakkaat met sy besonderhede versprei tesame met inligting oor waar hy moontlik kan wees ("moontlik ook oliebolrestaurante", het hulle vol hoop bygevoeg).
Die onverwagse het Maandag gebeur.
"Michael Zaydel het vanaand om 18:30 sy woord gestand gedoen en homself oorgegee in verband met die lasbriewe vir sy inhegtenisneming," het die polisie op Facebook laat weet. "Hy het self hier opgedaag, boonop met die oliebolle!"
Zaydel is intussen tot 39 dae tronkstraf gevonnis met 'n moontlikheid van 'n verdere 30 dae indien hy nie sy hofkoste kan dek nie.